In-negozjaturi tal-Kunsill u tal-Parlament Ewropew illum laħqu qbil proviżorju dwar programm ġdid, Ewropa Diġitali , li ser jippromwovi l-użu fuq skala kbira ta' teknoloġija tal-ogħla livell, bħall-intelliġenza artifiċjali u l-aħħar għodod taċ-ċibersigurtà, biex titħaffef it-trasformazzjoni diġitali tas-soċjetajiet u l-ekonomiji Ewropej. Il-programm ser ikun operazzjonali matul il-perjodu tal-Qafas Finanzjarju Pluriennali (QFP) għall-2021-2027, b' baġit ġenerali sostanzjali ta' €7 588 miljun . Il-kapaċitajiet diġitali msaħħa ser iġibu valur miżjud reali għaċ-ċittadini tal-UE, u dan huwa saħansitra aktar importanti hekk kif il-pandemija globali qed tkompli taffettwana. Mhux ċar meta ser tispiċċa l-esperjenza tal-COVID-19, iżda huwa ċar li s-servizzi diġitali qed isiru l-mutur ewlieni għat-tkabbir ekonomiku tagħna u li r-rwol tat-teknoloġiji diġitali ser ikun saħansitra aktar importanti. Huwa evidenti wkoll li s-settur diġitali ser ikollu rwol ewlieni fl-irkupru ekonomiku ta' wara l-COVID-19, u dan jagħmel il-programm Ewropa Diġitali element vitali tal-pjan ta' rkupru. Peter Altmaier, Ministru Federali għall-Affarijiet Ekonomiċi u l-Enerġija tal-Ġermanja, President tal-Kunsill Il-programm Ewropa Diġitali ser jipprovdi finanzjament għal proġetti f'ħames oqsma kruċjali , kull wieħed b'baġit indikattiv proprju tiegħu: computing ta' prestazzjoni għolja: €2 226 914 000 intelliġenza artifiċjali: €2 061 956 000 ċibersigurtà u fiduċja: €1 649 566 000 ħiliet diġitali avvanzati: €577 347 000 skjerament, l-aħjar użu tal-kapaċitajiet diġitali u interoperabbiltà: €1 072 217 000 Netwerk ta' Ċentri Ewropej ta' Innovazzjoni Diġitali ser jipprovdi aċċess għal għarfien espert teknoloġiku għan-negozji - b'mod partikolari l-SMEs - u l-amministrazzjonijiet pubbliċi. Dawn iċ-ċentri ser ilaqqgħu flimkien lill-industrija, lin-negozji u lill-amministrazzjonijiet li jeħtieġu soluzzjonijiet teknoloġiċi ġodda fuq naħa waħda, u lill-kumpaniji li għandhom soluzzjonijiet lesti għas-suq, fuq in-naħa l-oħra. B'kopertura ġeografika wiesgħa fl-Ewropa kollha, iċ-ċentri ser ikollhom rwol ċentrali fl-implimentazzjoni tal-programm. Il-programm ser jiġi implimentat permezz ta' programmi ta' ħidma pluriennali li jkopru wieħed jew aktar mill-ħames oqsma ta' azzjoni. Dan ser jinvolvi kofinanzjament mill-istati membri u, meta jkun meħtieġ, mis-settur privat. Ir-rata ta' kofinanzjament ser tkun stabbilita fil-programmi ta' ħidma. Il-programmi ta' ħidma ser jistabbilixxu wkoll il-kriterji ta' eliġibbiltà għall-azzjonijiet taħt il-programm Ewropa Diġitali. L-għotjiet taħt il-programm jistgħu jkopru sa 100 % tal-ispejjeż eliġibbli. Il-programm Ewropa Diġitali ser jikkomplementa għadd ta' programmi oħra li jappoġġaw it-trasformazzjoni diġitali, bħal Orizzont Ewropa, li jiffoka fuq ir-riċerka u l-iżvilupp teknoloġiku, u l-aspetti diġitali tal-Faċilità Nikkollegaw l-Ewropa. Il-qbil proviżorju li ntlaħaq illum huwa soġġett għall-approvazzjoni mill-Kunsill . Issa ser jitressaq quddiem il-Kumitat tar-Rappreżentanti Permanenti tal-Kunsill (Coreper) għall-approvazzjoni. Futur diġitali għall-Ewropa (informazzjoni ġenerali) Baġit fit-tul tal-UE 2021-2027 (informazzjoni ġenerali)